ટીમ્બાના મુવાડાના રિપલ પટેલ સહિત સ્થાનિક રહીશોએ મામલતદારને આપેલા આવેદનપત્રમાં જણાવ્યું હતું કે, ટીમ્બાના મુવાડા પાસેથી પસાર થતો અમદાવાદ ઇન્દોર હાઇવે જેનું કામ એન.એસ.આઈ દ્વારા કરવામાં આવે છે. જેના પેટા કોન્ટ્રાક્ટરો દ્વારા રોડનું કામ વધુ નફો મેળવવાના હેતુથી હલકી ગુણવત્તા વાળું કરવામાં આવ્યું છે અને ઠેરઠેર બેદરકારી જોવા મળે છે. એક વર્ષ અગાઉ ટીમ્બાના મુવાડાથી થર્મલ વિસ્તાર તરફ એપ્રોચ રોડ બનાવ્યો હતો. જેની બાજુમાં ૧૨૦૦ મીટર ગટરની જરૂરિયાત હતી. તેની જગ્યાએ માત્ર ૪૦૦ મીટર ગટર લાઈન લાઈનલેવલ વગર કરી હતી જેના ઉપર આરસીસીના ઢાંકણા લગાવ્યા હતા. જેમાં હલકી ગુણવત્તા અને ઓછા સિમેન્ટના ઉપયોગ કરી સ્ટીલ પણ ઓછું વાપરવામાં આવ્યું છે. જેને કારણે આજદિન સુધીમાં અનેકો વાહન જેવા કે ટ્રેકટર, ટેમ્પો, સ્કૂટર અને મોટી ગાડીઓ ઢાંકણ તોડી અંદર ઘુસી જતા હોય છે જેનાથી રાહદારીઓ, ખેડૂતો તેમજ ગ્રામજનોને ખૂબ જ મુશ્કેલી પડી રહી છે. ૮૦૦ મીટર ગટરલાઈન બનાવવામાં નહીં આવતાં રહેણાંક મકાનોમાં વરસાદી તેમજ ગટરલાઈનનું પાણી ઘુસી જાય છે જેથી રહીશો ત્રસ્ત થઈ ગયા છે. થર્મલ ચોકડી ઉપર આવેલ બોક્સ કન્વર્ટ જે હલકી ગુણવત્તા યુક્ત બનાવવાને કારણે તૂટી ગયેલ છે.